b'\n_START_ARTICLE_\nTautos pa\xc5\xbeangos partija\n_START_PARAGRAPH_\nTautos Pa\xc5\xbeangos partija, TPP \xe2\x80\x93 Lietuvos politin\xc4\x97 partija, veikusi Petrapilyje ir Lietuvoje 1916\xe2\x80\x931924 m. ir taip pat pasivadinusi partija, veikianti Lietuvoje nuo 1994 m.\n_START_SECTION_\nIstorija\n_START_PARAGRAPH_\nPirmojo pasaulinio karo metais prad\xc4\x97jo kurtis \xc4\xafvairios lietuvi\xc5\xb3 visuomenin\xc4\x97s ir politin\xc4\x97s organizacijos. \xc5\xbdmon\xc4\x97s, kuriuos jung\xc4\x97 bendras tautin\xc4\x97s kult\xc5\xabros supratimas, ideologija, besiremianti Lietuvos tradicijomis ir specifiniais lietuvi\xc5\xb3 tautos poreikiais 1916 m. Petrapilyje \xc4\xafk\xc5\xabr\xc4\x97 \xe2\x80\x9ePa\xc5\xbeangos\xe2\x80\x9c, arba Tautos Pa\xc5\xbeangos partij\xc4\x85. J\xc4\x85 \xc4\xafsteig\xc4\x97 buv\xc4\x99s Rusijos Valstyb\xc4\x97s D\xc5\xabmos narys Juozas Kubilius, Liudas Noreika ir kunigas Juozas Tumas-Vai\xc5\xbegantas. Vard\xc4\x85 partijai dav\xc4\x97 J. Tumas-Vai\xc5\xbegantas, kurio nuomone, tautos pa\xc5\xbeanga turi b\xc5\xabti esminis partijos reikalas. Pirmuoju TPP pirmininku buvo i\xc5\xa1rinktas J. Kubilius. Ypa\xc4\x8d aktyviai TPP veik\xc4\x97 visos 1917 m. Rusijos lietuvi\xc5\xb3 Seime, kur tur\xc4\x97jo 20 atstov\xc5\xb3. Jiems vadovavo b\xc5\xabsimasis pirmasis Lietuvos Respublikos ministras pirmininkas Augustinas Voldemaras. TPP laikra\xc5\xa1\xc4\x8diu buvo \xe2\x80\x9eLietuvi\xc5\xb3 balsas\xe2\x80\x9c._NEWLINE_Pasibaigus karo ir revoliucij\xc5\xb3 audroms sugr\xc4\xaf\xc5\xbe\xc4\x99 \xc4\xaf Lietuv\xc4\x85 pa\xc5\xbeangie\xc4\x8diai band\xc4\x97 atnaujinti veikl\xc4\x85, ta\xc4\x8diau 1920 m. rinkimuose \xc4\xaf Lietuvos Respublikos Steigiam\xc4\x85j\xc4\xaf Seim\xc4\x85 partija negavo n\xc4\x97 vienos vietos. 1924 m. rugpj\xc5\xab\xc4\x8dio 17 \xe2\x80\x93 19 d. pa\xc5\xbeangie\xc4\x8diams susivienijus su Lietuvos \xc5\xbeemdirbi\xc5\xb3 s\xc4\x85junga buvo \xc4\xafkurta Lietuvi\xc5\xb3 tautinink\xc5\xb3 s\xc4\x85junga, kuri po 1926 m. valstyb\xc4\x97s perversmo tapo valdan\xc4\x8di\xc4\x85ja partija, o nuo 1931 m., u\xc5\xbedraudus kit\xc5\xb3 partij\xc5\xb3 veikl\xc4\x85 \xe2\x80\x93 vienintele Lietuvos partija.\n_START_SECTION_\nVeikla\n_START_PARAGRAPH_\nTPP turi savo skyrius Vilniuje, Kaune, Ukmerg\xc4\x97je, Alytuje ir kituose Lietuvos miestuose._NEWLINE_Savivaldybi\xc5\xb3 rinkimuose 1995 m. laim\xc4\x97ta 14 viet\xc5\xb3, 1997 m. \xe2\x80\x93 3, 2000 m. \xe2\x80\x93 1, 2003 m. \xe2\x80\x93 3 vietos._NEWLINE_2000 m. partijos pirmininkas Egidijus Klumbys buvo i\xc5\xa1rinktas \xc4\xaf Seim\xc4\x85 pagal Naujosios s\xc4\x85jungos (socialliberal\xc5\xb3) s\xc4\x85ra\xc5\xa1\xc4\x85, o 2004 m. \xe2\x80\x93 pagal Rolando Pakso koalicijos \xe2\x80\x9eU\xc5\xbe tvark\xc4\x85 ir teisingum\xc4\x85\xe2\x80\x9c s\xc4\x85ra\xc5\xa1\xc4\x85. 2007 m. Egidijui Klumbiui per\xc4\x97jus \xc4\xaf Partij\xc4\x85 \xe2\x80\x9eTvarka ir Teisingumas\xe2\x80\x9c, Tautos pa\xc5\xbeangos partija naujo pirmininko nei\xc5\xa1sirinko ir politin\xc4\x97je veikloje prakti\xc5\xa1kai nebedalyvauja.'